**โครงการสร้างโดมสนามบาสเก็ตบอลสัมพันธ์ระหว่างวัยเพื่อการศึกษา**

โครงการนี้จัดทำเพื่อปรับปรุงสนามบาสเก็ตบอลให้มีมาตรฐาน และความปลอดภัย รวมทั้งส่งเสริมให้เยาวชนและประชาชนทั่วไปหันมาใส่ใจกับการออกกำลังกายมากขึ้นทั้งยังเป็นการสานสัมพันธ์ระหว่างวัย โดยมีกีฬาบาสเก็ตบอลเป็นสื่อกลาง ให้ทุกคนได้ทำกิจกรรมที่สร้างสรรค์และเป็นประโยชน์ร่วมกัน

**เจ้าของโครงการ :** มูลนิธิการศึกษาเพื่อโลกสีเขียว (Green World Education Foundation)

**พื้นที่ในการดำเนินการ :** ชุมชนพัชรัฐ ท่าแร้ง อำเภอบางเขน กรุงเทพมหานคร

**ระยะเวลาในการดำเนินโครงการ :** 31 ตุลาคม 2558 - 31 ธันวาคม 2558

**งบประมาณที่ต้องการ:** 469,200.00 บาท

**ที่มา/ความสำคัญโครงการ :**

เป็นที่ทราบกันดีอยู่แล้วว่า บาสเกตบอลเป็นกีฬาที่ได้รับความนิยมในระดับสูงในวงการกีฬาของไทยและวงการกีฬาของโลก ในต่างประเทศนักกีฬาบาสเก็ตบอลได้รับการฝึกและส่งเสริมอย่างเป็นระบบ ทำให้กีฬาประเภทนี้ได้รับการพัฒนาไปไกล ผิดกับในประเทศของเราซึ่งยังขาดระบบการส่งเสริมที่จริงจังต่อเนื่อง ทำให้กีฬาบาสเกตบอลของเราตกต่ำถึงขนาดที่ว่ายากที่จะชนะในการแข่งขันระดับนานาชาติ

สนามบาสเก็ตบอลชุมชนพัชรัฐ มีประชาชนมาใช้บริการในแต่ละวันเป็นจำนวนมาก วันจันทร์ถึงวันศุกร์ มีการฝึกซ้อมของเยาวชนโดยมีครูอาสาสมัครมาสอนทักษะการเล่นบาสเก็ตบอลตั้งแต่เวลา 16.00-18.00 น.หลังจาก เวลา 18.00 น. เป็นต้นไปจะมีผู้ใหญ่มาร่วมเล่นบาสเก็ตบอลด้วย วันหยุดนักขัตฤกษ์ วันเสาร์และวันอาทิตย์ นักกีฬาทุกคน จะมาร่วมเล่นกีฬาบาสเก็ตบอล ตอนเช้าเวลา 06.00 น. ถึง 8.30 น. และตอนเย็นตั้งแต่เวลา 15.00 น. – 22.00 น. นอกจากประชาชนในชุมชนพัชรัฐแล้วยังมีชุมชนใกล้เคียงมาร่วมเล่นบาสเก็ตบอลอย่างต่อเนื่องและเพิ่มมากขึ้นทุกปี

สมาชิกนักกีฬาบาสเก็ตลอลชุมชนพัชรัฐมีความเห็นว่า หากเยาวชนได้ฝึกฝนกันอย่างจริงจัง มีการส่งเสริมอย่างมีระบบและถูกต้องในระดับนั้น แล้วค่อย ๆ ขยายระบบที่เราคิดว่าถูกต้องนั้นขึ้นไปสู่ระดับที่สูงกว่าจะเป็นหนทางที่จะช่วยพัฒนากีฬาบาสเกตบอลของชาติให้ดีขึ้นในอัตราที่ทัดเทียมกับต่างประเทศอย่างสม่ำเสมอได้ พร้อมกันนี้จะทำให้เยาวชนและนักกีฬาบาสเก็ตบอลทุกคนมีสุขภาพที่แข็งแรง

**ประโยชน์ของโครงการ:**

- เพื่อสร้างโดมสนามบาสเก็ตบอลและอุปกรณ์ให้อยู่ในสภาพดีและสามารถเล่นกีฬาบาสเก็ตบอลได้ทุกวันอย่างปลอดภัย

- เพื่อพัฒนาความสามารถทักษะการเล่นกีฬาบาสเก็ตบอล และยกระดับการเล่นกีฬาบาสเก็ตบอลของเด็ก เยาวชน และประชาชนในชุมชน สู่ระดับประเทศ และอาชีพต่อไป

- เพื่อเป็นการส่งเสริมและกระตุ้นให้เด็ก เยาวชนและประชาชนในขุมชนให้หันมาสนใจกีฬาบาสเก็ตบอลและการใช้เวลาว่างให้เกิดประโยชน์

- เพื่อส่งเสริมให้ยุวชน เยาวชน ประชาชนมีสุขภาพดี คลายความตึงเครียดจากการเรียนและการทำงาน

- เพื่อเป็นการสานสัมพันธ์ระหว่างวัย โดยใช้กีฬาบาสเก็ตบอลเป็นสื่อกลางระหว่างยุวชน เยาวชน และประชาชน ทำให้เกิดความรัก ความสามัคคี การแบ่งปัน ทำให้เกิดมิตรภาพที่ดีในหมู่คณะ